宴清心閣
作者：李彭
朝代：宋

paragraphs: 馬尾垂楊已墮綿，春風暴謔惱中年。
驅車作意訪花縣，地主風流仍更賢。
倦遊不比長卿慢，自迎傑閣開清宴。
高談雄辨俯飛鳥，急管哀絃徹河漢。
君侯筆端妙入神，百斛炳焕扛龍文。
承明合受鸎花繞，何事斂板趨埃塵。
清朝好士如好色，况茲卓絕流輩百。
追鋒看即朝日邊，莫道垂綸在幽昃。